ยกระดับสมุนไพรฝีมือคนไทย “นาโนครีมจากสารสกัดขมิ้นชัน” รักษาโรคลัมปีสกินและโรคปากเท้าเปื่อยใน
รศ.ดร.พาสิทธิ์ หล่อธีรพงศ์ รองปลัดกระทรวงการอุดมศึกษา วิทยาศาสตร์ วิจัย และนวัตกรรม (อว.) เปิดเผยว่า กองทุนพัฒนาผู้ประกอบการ เทคโนโลยีและนวัตกรรม หรือเทคฟันด์ ให้ทุนสนับสนุนผู้ประกอบการบริษัทวันเฮลท์อินโนเวชั่น จำกัด จัดทำโครงการ NaNo-K ผลิตภัณฑ์นาโนครีมจากสารสกัดขมิ้นชันเพื่อส่งเสริมการหดตัวของแผลในปศุสัตว์ มหาวิทยาลัยเชียงใหม่ร่วมคัดเลือกเพื่อแก้ปัญหาโรคลัมปีสกินและโรคปากเท้าเปื่อยในปศุสัตว์ในอุตสาหกรรมเลี้ยงโคนมและโคเนื้อ ทีมวิจัยได้มีการประยุกต์ใช้นาโนเทคโนโลยีในกระบวนการผลิตครีมรักษาแผลในปศุสัตว์ที่มีส่วนประกอบสำคัญเป็นสารสกัดจากขมิ้นชัน ตลอดจนการใช้สารห่อหุ้มสารสำคัญด้วย cyclodextrin เพื่อปรับปรุงคุณสมบัติของสารสกัดขมิ้นโดยเพิ่มการละลายและเพิ่มความคงตัวของสารออกฤทธิ์โดยการห่อหุ้มทำให้ประสิทธิภาพของผลิตภัณฑ์ดียิ่งขึ้นสำหรับการนำมารักษาแผลทั้ง 2 ชนิดในปศุสัตว์อีกทั้งสามารถเร่งการหายของแผลโดยการฆ่าเชื้อและเร่งสร้างเนื้อเยื่อ ทั้งนี่ยังมีราคาถูกกว่ายาสมานแผลที่มีขายในท้องตลาดเพื่อให้นำมาใช้ในทางปศุสัตว์ อย่างไรก็ตามจะมีการพัฒนาผลิตภัณฑ์สู่การจำหน่ายในตลาดเพื่อทดแทนการใช้สินค้าจากต่างประเทศ และนำไปสู่การส่งออกไปยังต่างประเทศอีกด้วย